1/ Aké sú nové investičné zámery domácich či zahraničných podnikateľov vo vašom okrese? Zaujímajú sa o vás, príde niekto, rozširujú alebo budujú svoje prevádzky, ...

Od môjho nástupu do úradu sme do nášho priemyselného parku získali 4 nových investorov v oblasti IT, automobilového a stavebného priemyslu. Trenčianska spoločnosť PrintAlliance AM, s.r.o., bude vo svojej vlastnej hale tlačiť katalógy, časopisy, knižky a manuály pre automobilový priemysel. Ďalšia domáca spoločnosť TnTEL sa zaoberá informačnými, komunikačnými a bezpečnostnými technológiami. Na trhu pôsobí viac ako 10 rokov. Jedným z budúcich zámerov podnikania v jej novom objekte je i vybudovanie centrálnej serverovej farmy a internetového pripojenia s vlastnou optickou štruktúrou. Agrotrend Slovakia – tiež trenčianska spoločnosť - sa venuje administratívnym službám a stavebnej činnosti. V priemyselnom parku chce vybudovať svoje sídlo, administratívne a skladové priestory, vrátane parkovacích a manipulačných plôch. Doposiaľ našou najväčšou akvizíciou je japonskú spoločnosť Akebono, ktorá je svetovým lídrom vo vývoji a výrobe brzdových systémov. Už čoskoro začne s výstavbou závodu. Rokujeme aj s ďalšími investormi, ktorí majú záujem prísť do nášho parku, ale nemám zatiaľ mandát o tom hovoriť.

2/ Čo by podľa vás pritiahlo nových investorov do vášho okresu?

Výhodou trenčianskeho priemyselného parku je, že má novú modernú infraštruktúru, vysoko nadimenzované siete, ale aj napojenie na dopravnú infraštruktúru. Ako príklad spomeniem japonskú firmu Akebono, ktorá mala požiadavky na prísun veľkého množstva úžitkovej vody, ktorú potrebuje na kalenie pri výrobe brzdových systémov. To im náš moderný priemyselný park vedel ponúknuť. Tiež výstavba nového cestného mosta, ktorá bude ukončená do konca roka, zatraktívnila Trenčín u budúcich záujemcov o investovanie v Trenčíne. Veľkou výhodou nášho mesta je aj fakt, že Trenčín leží sa spojnici ekonomicky najsilnejšieho ťahu Bratislava – Žilina.

3/ Ako vy viete pomôcť domácim i zahraničným podnikateľov prísť do vášho okresu a zvyšovať tak zamestnanosť?

V prvom rade vás investori, či už domáci alebo zahraniční, musia vnímať ako seriózneho a zanieteného partnera. Prečo napr. najväčší priemyselný park vznikol v Kechneci a nie priamo v Košiciach? Pretože starosta obce Konkoli sa do výstavby parku obul priam s buldočou vervou a dotiahol svoj zámer do konca. Prečo je dnes bratislavský závod VW jeden z najlepších na svete a vyrába tie najmodernejšie autá z portfólia VW? Pretože pán Uhrík dal to tohto projektu svoje meno a svoje presvedčenie. Je to o ľuďoch a prioritách. Je to obojstranný vzťah a ani zďaleka to nie je len o tom, že im ponúknete pozemok.

My ako mesto máme záujem, aby zamestnávatelia ponúkali zamestnancom kvalitnú a dlhodobo udržateľnú prácu. Preto sa investorov na ich zámery pýtame, diskutujeme o vzájomných prioritách. Zaujímajú nás ich požiadavky na pracovné sily, na ich rozvoj. Myslím si, že mesto má byť nápomocné napr. v tom, aby sprostredkovalo spoluprácu so strednými a vysokými školami, úradmi práce, ak je potrebné, aj pri rekvalifikácii. Chceme, aby si svojich zamestnancov pripravovali dlhodobo, aby sme aj my vedeli predpovedať budúci rozvoj mesta a tomu prispôsobovať rozvoj mestskej infrastruktury, bývania, škôl, škôlok, atď. Čiže naša práca nekončí v tom, že sme nápomocní pri povoleniach, ale naopak sa len začína. Spoločné partnerstvo spočíva v tom, že ak si ľudia nájdu prácu, žijú tu so svojimi rodinami, bývajú tu, dotýka sa to mesta rovnako ako to, že získavajú prácu. Obe strany - mesto i zamestnávatelia – majú z takého partnerstva svoje povinnosti a záväzky.